b'\n_START_ARTICLE_\nIltatuulen viesti\n_START_SECTION_\n\xc3\x84\xc3\xa4nitys\n_START_PARAGRAPH_\nVuonna 1964 perustettu Aikamiehet-kuoro \xc3\xa4\xc3\xa4nitti \xe2\x80\x9dIltatuulen viestin\xe2\x80\x9d 10. syyskuuta 1964 Kirjatalon juhlasalissa yhdess\xc3\xa4 \xe2\x80\x9dMusta Rudolf\xe2\x80\x9d -nimisen kappaleen kanssa. S\xc3\xa4est\xc3\xa4j\xc3\xa4n\xc3\xa4 toimi Dallap\xc3\xa9-orkesteri kapellimestarinaan George de Godzinsky. Molemmat kappaleet saatiin nauhalle yhdell\xc3\xa4 otolla.\n_START_SECTION_\nJulkaisu ja vastaanotto\n_START_PARAGRAPH_\nSinglen Iltatuulen viesti / Musta Rudolf julkaisi vuonna 1964 Odeon Records. Se j\xc3\xa4i kuitenkin ilmestyess\xc3\xa4\xc3\xa4n v\xc3\xa4h\xc3\xa4lle huomiolle. Vuonna 1966 kappale soi kuitenkin muutaman kerran Arttu Suuntalan radio-ohjelmassa Kes\xc3\xa4m\xc3\xb6kin gramofoni._NEWLINE_Vuonna 1967 Iltatuulen viesti alkoi saavuttaa suosiota Yleisradion listan Kahdeksan k\xc3\xa4rjess\xc3\xa4 -ohjelmassa. Niinp\xc3\xa4 Finlandia-yhti\xc3\xb6 julkaisi singlen uudestaan. Hein\xc3\xa4kuussa kappale nousi levymyyntitilaston ykk\xc3\xb6seksi. Todellisen suursuosikin \xe2\x80\x9dIltatuulen viestist\xc3\xa4\xe2\x80\x9d teki loppiaisena 1968 alkanut Lista-ohjelma, joka perustettiin Kahdeksan k\xc3\xa4rjess\xc3\xa4 -ohjelman pohjalle. Siin\xc3\xa4 vaihtuva puhelinraati \xc3\xa4\xc3\xa4nesti kuultavista kappaleista. Huonoimmin sijoittuneet putosivat, ja tilalle pyrkiv\xc3\xa4t uudet. \xe2\x80\x9dIltatuulen viesti\xe2\x80\x9d ei koskaan noussut t\xc3\xa4m\xc3\xa4n listan ykk\xc3\xb6seksi, mutta se oli mukana hyvin pitk\xc3\xa4\xc3\xa4n \xe2\x80\x93 aina ensimm\xc3\xa4isest\xc3\xa4 jaksosta lokakuuhun 1969 asti. Kaikkiaan listaviikkoja kertyi yli 90._NEWLINE_Jatkuvasti soinut hitti my\xc3\xb6s \xc3\xa4rsytti. Pilapiirt\xc3\xa4j\xc3\xa4 Kari Suomalainen otti asiaan kantaa Helsingin Sanomissa 24. tammikuuta 1969. H\xc3\xa4nen luomansa hahmo Elma Kutiainen totesi: Minulla on kaksi suosikkikappaletta, toinen on \xe2\x80\x9dIltatuulen viesti\xe2\x80\x9d ja toinen \xe2\x80\x93 sama uudelleen. Lopulta \xe2\x80\x9dIltatuulen viesti\xc3\xa4\xe2\x80\x9d alettiin pit\xc3\xa4\xc3\xa4 maanvaivana. Kappaleen loputtomalta tuntunut suosio oli yksi Lista-ohjelman lopettamisen syist\xc3\xa4. Viimeinen jakso l\xc3\xa4hetettiin 27. lokakuuta 1970._NEWLINE_Historioitsija Marko Tikan mukaan "Iltatuulen viestin" suosio kertoo paljon 1960-luvusta. Kun Suomi modernisoitui voimakkaasti muidenkin kuin vain Dallap\xc3\xa9-orkesterin ymp\xc3\xa4rill\xc3\xa4, kaipuu johonkin pysyv\xc3\xa4\xc3\xa4n konkretisoitui tanssilavoissa, sorateiss\xc3\xa4 ja maaseudussa, joka oli viel\xc3\xa4 1960-luvulla kaukana modernista Suomesta. Henkil\xc3\xb6autojen, elementtikerrostalojen, sosiaaliturvan ja yhten\xc3\xa4isen kouluj\xc3\xa4rjestelm\xc3\xa4n moderni Suomi oli vasta syntym\xc3\xa4ss\xc3\xa4, mutta rakennemuutos oli tulossa vain hieman my\xc3\xb6hemmin ja sit\xc3\xa4kin rajumpana. Musiikissa modernisoituminen n\xc3\xa4kyi \xc3\xa4\xc3\xa4rip\xc3\xa4iden syntymisen\xc3\xa4, ja kevyt musiikki jakautui selv\xc3\xa4sti "vanhaan" ja "uuteen"; viimeksi mainittuun lukeutuivat muiden muassa Danny, Johnny Liebkind, Eero ja Jussi Raittinen, The Beatles ja The Rolling Stones. T\xc3\xa4ss\xc3\xa4 vaiheessa kehittyiv\xc3\xa4t varsinkin vanhan tanssimusiikin \xe2\x80\x93 jota "Iltatuulen viesti" edusti \xe2\x80\x93 ja kaikkien muiden musiikinlajien v\xc3\xa4lille avoimen vihamieliset v\xc3\xa4lit. "Iltatuulen viestist\xc3\xa4" tuli Dallap\xc3\xa9n ainoa listamen\xc3\xa9stys, vaikka sen kipuaminen listojen k\xc3\xa4rkip\xc3\xa4\xc3\xa4h\xc3\xa4n tapahtui varsin hitaasti. T\xc3\xa4ll\xc3\xb6in jo vaikeasti sairas Martti J\xc3\xa4ppil\xc3\xa4 k\xc3\xa4sitti, ett\xc3\xa4 "Iltatuulen viestist\xc3\xa4" tulisi tavallaan h\xc3\xa4nen muistokirjoituksensa ja h\xc3\xa4n ehti viel\xc3\xa4 n\xc3\xa4hd\xc3\xa4 levytyksen alkumenestyksen. Sen sijaan kappaleen suosion huippua h\xc3\xa4n ei ollut en\xc3\xa4\xc3\xa4 n\xc3\xa4kem\xc3\xa4ss\xc3\xa4, sill\xc3\xa4 h\xc3\xa4n kuoli 22. maaliskuuta 1967._NEWLINE_\xe2\x80\x9dIltatuulen viesti\xe2\x80\x9d -single\xc3\xa4 on myyty kaikkiaan yli 30\xc2\xa0000 kappaletta. Vuonna 2014 se oli Suomen kaikkien aikojen 13. myydyin single.\n_START_SECTION_\nMuita versioita\n_START_PARAGRAPH_\nMuita kappaleen levytt\xc3\xa4neit\xc3\xa4 ovat Esko K\xc3\xb6n\xc3\xb6nen (1967), Olavi Lampinen (1972), Tapani Kansa (1972), Olli Heikkil\xc3\xa4 (1974), Henry Theel (1976), J\xc3\xb6rgen Petersen (1977), Kalevi Nyqvist (1984), Erkki Kanto (1985), Martti Koskimo (1988), Teuvo Oinas (1990), Sandels-Seitsikko (1991), Matias Sassali (1991) ja Olli Kivist\xc3\xb6 (1995).'